ओह् सुखना ते नेईं, पर सुखना गै सेई होन्दा ऐ। इक टैक्सी च पेइयै औं हस्पताल जा करदी ही। मेरी माऊ दी गोदा च मेरा सिर हा ते अक्खीं जेड़ियां मेरे च जान होने दी इक्कली नशानी हियां, सारे रस्ते सब किश दिखदियां गै जन्दियां हियां बैठे दे मनुक्खै गी जियां चीजां लबदियां न उयां लेटे दे गी नेईं लबदियां। गड्डी सिरीनगरै दे टी.बी. हस्पतालै सामनै रुकी। फाटकै कोल जित्थूं लोकें दे घरें दे टीनै दे छत लबदे हे, मिगी इयां बझोआ जियां इयै डल लेक ऐ। की जे ए हस्पताल, में सुनदी ही, डल लेक कोल ऐ। जिसलै मिगी स्टेचरै च खिदमतगारें लटाया तां बी औं दिक्खा करदी ही। दफ्तरै दे चबारें उप्पर चार-पंज कम्पौंड़ ते खबरै कोई डाक्टर बी होग, 50-55 किलो दे बजनै दी हड्डियें दी इक मुट्ठ दिक्खा करदे हे। में उनें गी धरोइयै दिक्खेया। उनें अक्ख नईं झपकी। फी में अक्खीं बन्द करी लेइयां ते जेल्लै पुट्टियां तां सूए सूए लउऐ दे रंगै दे कम्बलें च औं पलटोई दी ही।